KOMISSION DELEGOITU ASETUS (EU) 2021/2065,

annettu 25 päivänä elokuuta 2021,

piikkikampelan kalastusta Mustallamerellä koskevasta poisheittämissuunnitelmasta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan,

sekä katsoo seuraavaa:

(1) Asetuksen (EU) N:o 1380/2013 tavoitteena on saaliiden poisheittämisen lopettaminen asteittain kaikissa unionin kalastuksissa ottamalla käyttöön purkamisvelvoite.

(2) Mustanmeren osalta asetuksen (EU) N:o 1380/2013 15 artiklassa vahvistetaan purkamisvelvoite kaikille saalisrajoitusten alaisten lajien saaliille. Asetuksen (EU) N:o 1380/2013 15 artiklan 1 kohdan d alakohdan mukaisesti purkamisvelvoitetta on sovellettava kalastusta määrittäviin lajeihin viimeistään 1 päivästä tammikuuta 2017. Piikkikampela kuuluu kyseisiin lajeihin.

(3) Komissio antoi 20 päivänä lokakuuta 2016 delegoidun asetuksen (EU) 2017/87 (2) piikkikampelan kalastusta Mustallamerellä koskevasta poisheittämissuunnitelmasta, jossa säädetään pohjaverkoilla pyydettyä piikkikampelaa koskevasta eloonjäämisasteeseen perustuvasta vapautuksesta. Sitä sovellettiin 1. tammikuuta 2017 ja 31. joulukuuta 2019 välisenä aikana.

(4) Bulgarialla ja Romanialla on välitön kalastuksenhoitoetu Mustallamerellä harjoitettavassa piikkikampelan kalastuksessa. Kyseiset jäsenvaltiot toimittivat 12 päivänä helmikuuta 2021 komissiolle yhteisen suosituksen, jossa pyydettiin poisheittämissuunnitelman ja Mustallamerellä pohjaverkoilla pyydetyn piikkikampelan eloonjäämisasteeseen perustuvan vapautuksen uusimista. Jäsenvaltiot toimittivat päivitetyn yhteisen suosituksen 15 päivänä heinäkuuta 2021. Asiaankuuluvilta tieteellisiltä elimiltä saatiin tieteellinen lausunto kyseisen lajin korkeasta eloonjäämisasteesta.

(5) Tieteellis-teknis-taloudellinen kalastuskomitea, jäljempänä ’STECF’, arvioi toimitetun päivitetyn yhteisen suosituksen ja totesi, että toimitettuihin tietoihin on tehtävä parannuksia (3). Komissio myöntää, että on olemassa tieteellisiä tutkimuksia (4), jotka osoittavat Mustallamerellä EU:n ulkopuolisista maista peräisin olevien alusten verkoilla pyytämän piikkikampelan korkean eloonjäämisasteen. Koska tutkimukset koskevat samoja merialueita, lajeja ja pyydyksiä, jotka sisältyvät Bulgarian ja Romanian pyytämään poikkeukseen, komissio katsoo, että nämä tutkimukset olisi otettava huomioon vapautusta myönnettäessä.

(6) Tieteellisen näytön ja STECF:n arvion perusteella asetuksen (EU) N:o 1380/2013 15 artiklan 4 kohdan b alakohdan nojalla sallittu eloonjäämisasteeseen perustuva vapautus olisi sisällytettävä tähän asetukseen yhdeksi vuodeksi.

(7) Asianomaisten jäsenvaltioiden olisi toimitettava viimeistään 1 päivänä toukokuuta 2022 lisätietoja piikkikampelan verkkokalastusta koskevista eloonjäämisarvioista.

(8) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, asetuksen olisi tultava voimaan heti sen julkaisemisen jälkeen. Yhteisen suosituksen mukaisesti ja ottaen huomioon asetuksen (EU) N:o 1380/2013 15 artiklan 1 kohdassa esitetty aikataulu tätä asetusta olisi sovellettava 1 päivästä tammikuuta 2022,

ON HYVÄKSYNYT TÄMÄN ASETUKSEN:

1 artikla Purkamisvelvoitteen täytäntöönpano Asetuksen (EU) N:o 1380/2013 15 artiklan 1 kohdassa säädettyä purkamisvelvoitetta sovelletaan Mustallamerellä pohjaverkoilla (pyydyskoodi (5) GNS) harjoitettuun piikkikampelan (Psetta maxima) kalastukseen tämän asetuksen mukaisesti.

2 artikla Määritelmä Tässä asetuksessa ’Mustallamerellä’ tarkoitetaan Välimeren yleisen kalastuskomission (GFCM) maantieteellisen osa-alueen 29, sellaisena kuin se on määriteltynä Euroopan parlamentin ja neuvoston asetuksen (EU) N:o 1343/2011 (6) liitteessä I, merivesiä.

3 artikla Eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdan mukaista vapautusta purkamisvelvoitteesta sellaisten lajien yhteydessä, joiden osalta on tieteellistä näyttöä siitä, että eloonjäämisasteet ovat korkeita, sovelletaan vuonna 2022 Mustallamerellä pohjaverkoilla (GNS) pyydettyyn piikkikampelaan (Psetta maxima). 2. Edellä 1 kohdassa tarkoitetuissa olosuhteissa pyydetty piikkikampela (Psetta maxima) on päästettävä heti takaisin mereen alueella, jolta se on pyydetty. 3. Jäsenvaltioiden, joilla on välitön kalastuksenhoitoetu Mustallamerellä harjoitettavan piikkikampelan kalastuksen osalta, on viimeistään 1 päivänä toukokuuta 2022 toimitettava komissiolle lisätietoja piikkikampelan verkkokalastusta koskevista eloonjäämisarvioista sekä muu mahdollinen asiaankuuluva tieteellinen tieto, joka tukee 1 kohdassa säädettyä poikkeusta. STECF arvioi nämä tiedot viimeistään 31 päivänä heinäkuuta 2022.

4 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta31 päivään joulukuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä elokuuta 2021. Komission puolesta Puheenjohtaja Ursula VON DER LEYEN

(1) EUVL L 354, 28.12.2013, s. 22.

(2) Komission delegoitu asetus (EU) 2017/87, annettu 20 päivänä lokakuuta 2016, piikkikampelan kalastusta Mustallamerellä koskevasta poisheittämissuunnitelmasta (EUVL L 14, 18.1.2017, s. 9).

(3) Tieteellis-teknis-taloudellisen kalastuskomitean (STECF) raportit – Evaluation of the landing obligation joint recommendations (STECF-21-05), 2021. Euroopan unionin julkaisutoimisto, Luxemburg. Saatavilla osoitteessa https://stecf.jrc.ec.europa.eu/documents/43805/2537709/STECF+PLEN+19-02.pdf

(4) Basaran, F. and N. Samsun, 2004, Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions, Aquaculture International 12: 321–331, 2004. Giragosov, V. and A. Nikolayevna Khanaychenko, 2012, The State-of-Art of the Black Sea Turbot Spawning Population off Crimea (1998–2010), Turkish Journal of Fisheries and Aquatic Sciences, syyskuu 2012, DOI:10.4194/1303-2712-v12_2_25. Samsun, N. and F. Kalayci, 2005, Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing, Seasons Between 1999 and 2004, Turkish Journal of Fisheries and Aquatic Sciences 5: 57–62 (2005).

(5) Tässä asetuksessa käytetyt pyydyskoodit viittaavat valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä annetun komission täytäntöönpanoasetuksen (EU) N:o 404/2011 (EUVL L 112, 30.4.2011, s. 1) liitteessä XI oleviin koodeihin. Sellaisten alusten, joiden suurin pituus on alle 10 metriä, tässä taulukossa käytetyt koodit viittaavat FAO:n pyydysluokituksen koodeihin.

(6) Euroopan parlamentin ja neuvoston asetus (EU) N:o 1343/2011, annettu 13 päivänä joulukuuta 2011, eräistä kalastusta koskevista säännöksistä GFCM:n (Välimeren yleisen kalastuskomission) sopimusalueella ja kalavarojen kestävää hyödyntämistä koskevista hoitotoimenpiteistä Välimerellä annetun neuvoston asetuksen (EY) N:o 1967/2006 muuttamisesta (EUVL L 347, 30.12.2011, s. 44).